Bratislava 4. júla 2019 (SITA/HSP/Foto:TASR-Jakub Kotian)
Slováci v zahraničí potrebujú skutočnú podporu, nielen sľuby. Konštatoval to poslanec za hnutie Obyčajní ľudia a nezávislé osobnosti (OĽaNO) Miroslav Sopko po odbornom podujatí Slovenský parlament a Slováci v zahraničí – ako ďalej po voľbách 2020. Podpora Slovákov žijúcich v zahraničí vychádza z Ústavy SR, príslušného zákona a vládou prijatej koncepcie štátnej starostlivosti o krajanov
Zákon je však podľa Sopka potrebné novelizovať a koncepciu modernizovať, pretože nezodpovedá situácii po vstupe Slovenska do Európskej únie. "Koncepcia by mala zohľadňovať špecifické potreby Slovákov, ktorých komunity majú v zahraničí postavenie národnostnej menšiny, ako aj špecifické potreby tých komunít, ktoré takéto postavenie nemajú, aby neboli diskriminované," zdôraznil.
Podujatie pri príležitosti pamätného Dňa zahraničných Slovákov, ktorý si pripomenieme 5. júla, usporiadalo dnes v Bratislave Združenie nezávislých expertov pre otázky dejín a života zahraničných Slovákov v spolupráci s Nadáciou Národný pamätník slovenského vysťahovalectva, Migráciou SK a ďalšími občianskymi združeniami. Agentúru SITA o tom informoval hovorca OĽaNO Matúš Bystriansky.
Sopko už niekoľkokrát navrhol pri každoročnom prerokovaní zákona o štátnom rozpočte zvýšenie dotačného systému pre zahraničných Slovákov. "Vzťahy s komunitami Slovákov sú pre Slovensko obojstranne výhodné a z toho dôvodu by ich štát mal intenzívne podporovať a zveľaďovať, najmä pokiaľ ide o uľahčenie kontaktu komunít so Slovenskom a aktívne zapájanie sa do diania v krajine," uviedol a dodal, že zahraničné komunity Slovákov pomáhajú propagácii Slovenska, prezentujú jeho kultúru, podporujú turizmus, nadväzujú vzťahy a kontakty vrátane obchodných vzťahov.
V prípade účasti vo vláde medzi prioritami hnutia OĽaNO bude efektívne uplatňovať uzatvorené medzivládne a medzinárodné dohody o vzájomnej podpore národnostných menšín s okolitými krajinami, kde sú významne slovenské komunity.
"Zmodernizujeme koncepciu štátnej politiky starostlivosti o Slovákov žijúcich v zahraničí na roky 2020 – 2024, ako aj nový zákon o Slovákoch žijúcich v zahraničí, ktorý zohľadní vývoj situácie po vstupe Slovenska do Európskej únie a pripraví pôdu pre voľby zo zahraničia elektronicky. Zabránime, aby Slováci v zahraničí bezdôvodne a proti svojej vôli prichádzali o občianstvo SR a novelizujeme zákon o občianstve tak, aby osoby, ktoré majú reálne väzby na cudziu krajinu, v ktorej žijú, toto občianstvo nestratili a ak ho medzitým stratili, aby im bolo vrátené," konštatoval Sopko.
"Budeme podporovať vzdelávanie detí v slovenskom jazyku aj vo vzdelávacích centrách, ktoré nemajú status školy alebo školského zariadenia, najmä prostredníctvom dotácií poskytovaných Úradom pre Slovákov žijúcich v zahraničí. Podporíme zvýšenie počtu miest na vysokých školách v prospech Slovákov žijúcich v zahraničí, ktorí nemajú trvalý pobyt na Slovensku a absolvovali výučbu v základných a stredných školách v slovenskom jazyku v zahraničí. V súčinnosti so Slovenskou rektorskou konferenciou odstránime bariéry, ktoré bránia Slovákom najmä z Ukrajiny a Chorvátska študovať na vysokých školách na Slovensku bez toho, aby to malo zásadný vplyv na dĺžku ich štúdia a prípravu na budúce povolanie," podotkol poslanec.